PRIEBEŽNÁ SPRÁVA EURÓPSKEJ KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania





[pic] | EURÓPSKA KOMISIA | Brusel, 23.3.2010 KOM(2010)112 v konečnom znení PRIEBEŽNÁ SPRÁVA EURÓPSKEJ KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania PRIEBEŽNÁ SPRÁVA EURÓPSKEJ KOMISIE EURÓPSKEMU PARLAMENTU A RADE o pokroku v Bulharsku v rámci mechanizmu spolupráce a overovania 1. ÚVOD Keď Bulharsko 1. januára 2007 vstúpilo do EÚ, bol zriadený mechanizmus spolupráce a overovania[1], ktorý má Bulharsku pomôcť odstrániť určité nedostatky v reforme súdnictva, v boji proti korupcii a organizovanej trestnej činnosti a monitorovať pokrok v týchto oblastiach prostredníctvom pravidelných správ. Táto správa je priebežnou správou prinášajúcou technickú aktualizáciu výrazného pokroku, ktorý bol v Bulharsku zaznamenaný počas posledných 6 mesiacov v rámci mechanizmu spolupráce a overovania. Správa neobsahuje hodnotenie dosiahnutého pokroku. Posledná správa o pokroku, ktorú Komisia prijala 22. júla 2009, a jej odporúčania zostávajú referenčným dokumentom pre hodnotenie pokroku dosiahnutého v súvislosti s referenčnými kritériami a pre identifikáciu zostávajúcich výziev. Ďalšie hodnotenie Komisia predloží v lete 2010. 2. REFORMA SÚDNICTVA A BOJ PROTI KORUPCII A ORGANIZOVANEJ TRESTNEJ čINNOSTI: SÚčASNÝ STAV Počas posledných šiestich mesiacov Bulharsko iniciovalo niekoľko konkrétnych návrhov reforiem ako reakciu na odporúčania Komisie. V súčasnosti je predmetom parlamentnej diskusie čiastočná revízia trestného poriadku, pokračuje sa v rozsiahlej reforme zákona o zabavení nezákonne nadobudnutého majetku a v revízii zákona o konflikte záujmov. Bulharsko sa takisto rozhodlo posilniť štruktúry trestného stíhania v boji proti závažnej trestnej činnosti využívaním spoločných vyšetrovacích tímov na vyšetrovanie niektorých prioritných prípadov korupcie vysokopostavených osôb a organizovanej trestnej činnosti. Bulharsko okrem toho začalo s realizáciou štrukturálnej reformy Národnej agentúry pre verejné príjmy (National Revenue Agency) a Národného colného úradu (National Customs Agency) a s vypracovávaním komplexnej stratégie pre boj proti korupcii a organizovanej trestnej činnosti. Inšpektorát Najvyššej súdnej rady zároveň pokračoval v dosahovaní dobrých výsledkov a Najvyššia súdna rada pokračovala v monitorovaní prípadov s vysokou úrovňou verejného záujmu. Výsledky, ktoré súdnictvo dosahovalo v prípadoch korupcie vysokopostavených osôb a organizovanej trestnej činnosti, boli naďalej nedostatočné, pričom v januári 2010 došlo k ďalšiemu prípadu zavraždenia na ulici. V plnej miere ešte neboli objasnené podozrenia z rozsiahlej korupcie v prípade menovaní do vyšších pozícii v súdnictve, ktoré sa týkajú členov Najvyššej súdnej rady. Pred ďalším hodnotením je potrebné rýchlejšie prijať súbornejšie administratívne opatrenia v nadväznosti na obavy vyjadrené Komisiou v súvislosti s nezrovnalosťami, konfliktom záujmov a podvodmi pri využívaní prostriedkov EÚ. 3. VÝHľAD V posledných šiestich mesiacoch Bulharsko začalo s realizáciou niekoľkých dôležitých iniciatív, čo preukazuje vôľu k reformám. Toto úsilie je chvályhodné. Aj keď prínos týchto iniciatív možno hodnotiť len vzhľadom na ich účinné prispenie k boju proti korupcii a organizovanej trestnej činnosti po ich implementácii, súčasná snaha Bulharska dokazuje, že si uvedomuje potrebu realizácie značných a ďalekosiahlych reforiem. Bulharsko by malo svoje reformné úsilie ďalej rozšíriť, aby dosiahlo viac praktických a merateľných výsledkov. Reformy, ktoré odporučila Komisia v júli 2009, by sa mali stať záležitosťou štátneho významu a je potrebné začať s ich realizáciou vo viacerých oblastiach, aby sa zabezpečila rozsiahla reforma súdnictva. Komisia bude pokračovať v podpore úsilia Bulharska a svoje ďalšie dôkladné hodnotenie vývoja poskytne v lete tohto roku. 4. TECHNICKÁ AKTUALIZÁCIA TÝKAJÚCA SA REFERENčNÝCH KRITÉRIÍ 4.1. Referenčné kritérium č. 1: Prijať zmeny a doplnenia ústavy, ktorými sa odstránia nejednoznačnosti v súvislosti s nezávislosťou a kompetenciami súdneho systému Inšpektorát Najvyššej súdnej rady naďalej zaznamenával dobré výsledky pri inšpekciách. Inšpektorát vykonal naplánované inšpekcie v rámci celého bulharského súdneho systému okrem občianskoprávneho oddelenia odvolacieho súdu sofijského regiónu. Hoci odporúčania inšpektorátu adresované súdom a prokurátorom neboli konzistentne uplatnené vo všetkých prípadoch, inšpektorát uviedol, že vo všeobecnosti mali inšpekcie medzi sudcami hmatateľný preventívny účinok. Novozaložená spoločná pracovná skupina Najvyššej súdnej rady a inšpektorátu by mala prispieť k zjednoteniu disciplinárnych postupov, mala by pomôcť pri zameriavaní inšpekcií a pri využívaní zistení z inšpekcií Najvyššou súdnu radou pri hodnotení pracovníkov a rozhodovaní o menovaniach. K súčasnej praxi možno povedať, že sankcie ukladané Najvyššou súdnou radou sú často mierne. Niektoré prípady boli v dôsledku uplynutia zákonných lehôt zamietnuté. 4.2. Referenčné kritérium č. 2: Zabezpečiť transparentnejšie a účinnejšie súdne konanie prostredníctvom prijatia a implementácie nového zákona o súdoch a nového občianskeho súdneho poriadku. Podať správu o vplyve týchto nových zákonov a trestného a správneho poriadku, najmä v súvislosti s fázou prípravného konania V reakcii na odporúčania Komisie vykonala vláda niekoľko zmien a doplnení trestného poriadku s cieľom zlepšiť účinnosť a transparentnosť súdnych konaní. Rozpravy v parlamente ukázali, že nie všetky zmeny a doplnenia majú podporu.[2] Cieľom návrhu vlády na zmenu a doplnenie trestného zákonníka bolo sprísnenie trestov za trestné činy, ako je vražda, únos a finančný podvod. Bulharsko pozitívne hodnotí nástroj, akým je konanie o dohode o vine a treste, ktorý zvýšil efektivitu súdnictva. Uplatnenie zrýchleného konania malo na druhej strane za následok neprimeranú zhovievavosť v prípadoch, v ktorých bola žaloba plne podložená dôkazmi. Na základe hodnotenia bulharské orgány zvažujú vylúčiť niektoré závažné trestné činy zo zrýchleného konania a usilujú sa o obmedzenie schopnosti súdu vyniesť rozsudok s uložením trestu pod hranicou minimálnej trestnej sadzby.[3] V prípade postupov na prijatie nového návrhu zákona o štatutárnych nástrojoch, ktorým sa majú zaviesť jasné pravidlá transparentnosti a verejnej konzultácie a kodifikovať rozličné fázy legislatívneho procesu, nebol oznámený žiadny pokrok. 4.3. Referenčné kritérium č. 3: Pokračovať v reforme súdnictva s cieľom zvýšiť profesionálnosť, mieru zodpovednosti a účinnosť. Hodnotiť vplyv tejto reformy a každoročne zverejňovať výsledky Ohodnocovanie sudcov bolo naďalej terčom kritiky, pretože väčšina sudcov dostáva najvyššie ohodnotenie. V reakcii na odporúčania Komisie prijala Najvyššia súdna rada rozhodnutie o posilnení spravodlivosti a objektivity každoročného procesu hodnotenia pracovníkov.[4] Najvyššia súdna rada pokračovala v monitorovaní prípadov s vysokou úrovňou verejného záujmu v súvislosti s urýchlením vlastného súdneho konania. Z päťdesiatich takýchto prípadov bol podľa poskytnutých informácií v deviatich prípadoch vynesený odsudzujúci rozsudok.[5] Najvyššia súdna rada pozná dôvody zdržaní v niektorých prípadoch a vydala následné odporúčania, avšak neprimerané zdržania vo významných prípadoch pretrvávali.[6] Počas druhej polovice roka 2009 boli zverejnené podozrenia z ovplyvňovania a korupcie v súvislosti s menovaniami sudcov vyšších súdov, ktoré sa týkali členov Najvyššej súdnej rady. V reakcii na tieto podozrenia Najvyššia súdna rada začala formálne disciplinárne konanie voči niektorým sudcom. Dvaja členovia Najvyššej súdnej rady na nátlak verejnosti odstúpili zo svojich funkcií a vrátili sa k výkonu svojej sudcovskej činnosti. Najvyššia súdna rada predtým uviedla, že obaja členovia porušili etický kódex sudcov a požadovala ich rezignáciu. Nedostatočný právny základ údajne zabránil Najvyššej súdnej rade, aby voči nim prijala disciplinárne opatrenia. Ministerstvo spravodlivosti následne predložilo návrh zmeny a doplnenia zákona o súdoch s cieľom sprísniť disciplinárnu zodpovednosť členov Najvyššej súdnej rady.[7] Z minimálne tridsiatich sudcov, na ktorých sa vzťahovalo podozrenie, sedemnásť odstúpilo kvôli podozreniu, že sa nechali v tomto prípade ovplyvniť. Podľa poskytnutých informácií bolo voči všetkým sudcom, ktorí boli podozriví z toho, že sa nechali ovplyvňovať, a ktorí sa uchádzali o administratívne miesta, iniciované disciplinárne konanie, a to bez ohľadu na to, či boli alebo neboli vymenovaní. Disciplinárne konanie Najvyššej súdnej rady vyústilo do zosadenia zatiaľ siedmich sudcov. Keďže prokuratúra nezačala aktívne trestné stíhanie žiadneho z týchto sudcov, nemohla byť pravdivosť podozrení overená. Po niekoľkých podnetoch zo strany verejnosti začala Najvyššia súdna rada vyšetrovanie nezrovnalostí na jednom regionálnom súde. Vo februári prijala Najvyššia súdna rada správu z vyšetrovania, ktorá odhalila niekoľko chýb v riadení súdu.[8] V súčasnosti sa prijímajú príslušné disciplinárne a právne kroky. Európsky súd pre ľudské práva kritizoval nedostatočnú povinnosť generálneho prokurátora zodpovedať sa zo svojej činnosti.[9] Európsky súd pre ľudské práva žiadal vo svojom rozhodnutí Bulharsko, aby zaviedlo primerané kontroly a vyvážilo postavenie inštitúcií justičného systému. 4.4. Referenčné kritérium č. 4: Viesť profesionálne, nezaujaté vyšetrovanie v prípadoch podozrenia z korupcie vysokopostavených osôb a podávať o ňom správy. Podať správu o vnútorných kontrolách verejných inštitúcií a o zverejňovaní majetku vysokopostavených štátnych úradníkov V nadväznosti na odporúčania Komisie vytvorilo Bulharsko 5 ďalších stálych spoločných tímov na riešenie prípadov organizovanej trestnej činnosti (pozri referenčné kritérium č. 6). Tieto tímy dostali na skúšobnej báze za úlohu vyšetrovať aj podozrenia z podvodov a zanedbania služobných povinností týkajúce sa troch bývalých ministrov a dvoch členov parlamentu. Do začiatku marca bolo spolu podaných šesť žalôb týkajúcich sa dvoch bývalých ministrov, dvoch členov parlamentu a jedného bývalého riaditeľa štátnej agentúry. Bulharsko posilnilo kapacitu spoločného vyšetrujúceho tímu pre boj proti podvodom pri využívaní finančných prostriedkov EÚ. Bulharsko oznámilo, že zo 125 prípadov vyšetrovaných týmto tímom v roku 2009 bolo 108 spisov postúpených súdu. Bulharsko pripravilo v reakcii na odporúčania Komisie zmenu a doplnenie zákona o predchádzaní konfliktom záujmov s cieľom vytvoriť komisiu, ktorá by mala na starosti uplatňovanie zákona pod dohľadom parlamentu. Očakáva sa, že vytvorenie osobitnej komisie rozšíri obmedzený rozsah uplatňovania zákona o konflikte záujmov aj na iné oblasti, posilní jeho presadzovane a prostredníctvom uplatňovania sankcií či zabavenia majetku zvýši jeho efektivitu. V súčasnosti prebieha vyšetrovanie niekoľkých prípadov podvodu. Nedávno bolo podaných sedem žalôb, avšak v dvoch významných prípadoch podvodov dochádza na súde k veľkým zdržaniam. Nie sú k dispozícii informácie, že by od júla 2009 boli vynesené nejaké rozsudky v prípadoch korupcie vysokopostavených osôb. Naďalej prichádzajú informácie o nedostatočnej kontrole na administratívnej úrovni, ktorej cieľom má byť predchádzanie vzniku nezrovnalostí a odhaľovanie porušení administratívnych postupov. V mnohých prípadoch získavajú súdne orgány informáciu o podozreniach ešte predtým, než sa u nich uskutoční administratívna kontrola. Orgány administratívnej kontroly zároveň nie sú dostatočne aktívne, aby odhalili riziká a z úradnej moci zistili možné prípady podvodu a korupcie. Národná agentúra pre verejné príjmy a Národný colný úrad iniciovali reformy, ktoré by mali posilniť zodpovednosť a efektivitu. Implementácia zákona o predchádzaní a odhaľovaní konfliktu záujmov mala podľa informácií za následok zistenie štyridsiatich siedmich prípadov nezrovnalostí od polovice roka 2009. Avšak majetkové vyhlásenia vysokopostavených verejných úradníkov, ministrov a členov parlamentu, ktoré sú uverejnené na stránke Národného kontrolného úradu, neboli systematicky aktualizované a ani kontrolné orgány, ktoré majú na starosti overovanie podaných vyhlásení, neoznámili prijatie žiadnych opatrení. Okrem toho ani osobitne zriadený parlamentný výbor od decembra 2009 neoznámil, že prijal nejaké kroky na prešetrenie podozrení v súvislosti s konfliktom záujmov v prípade vysokopostavených verejných úradníkov a členov parlamentu. 4.5. Referenčné kritérium č. 5: Prijať ďalšie opatrenia na predchádzanie a boj proti korupcii, najmä na hraniciach a v miestnej samospráve Rada ministrov prijala 18. novembra 2009 ambicióznu stratégiu predchádzania a boja proti korupcii a organizovanej trestnej činnosti, ktorá by sa prostredníctvom akčného plánu a zahraničnej pomoci mala realizovať v rámci celého verejného sektora. Bulharsko by malo posilniť administratívne úsilie, aby zabránilo vzniku nezrovnalostí vo verejnom obstarávaní a prijať opatrenia na odstránenie obáv v súvislosti s využívaním finančných prostriedkov EÚ. Bude potrebné, aby výsledky parlamentnej rozpravy o zmenách a doplneniach zákona o verejnom obstarávaní zabezpečili účinnú ochranu pred podvodmi a korupciou vo verejnom obstarávaní.[10] 4.6. Referenčné kritérium č. 6: Zaviesť stratégiu boja proti organizovanej trestnej činnosti so zameraním sa na závažnú trestnú činnosť, pranie špinavých peňazí, ako aj na systematické zabavovanie majetku páchateľov trestnej činnosti. Podať správu o nových a prebiehajúcich vyšetrovaniach, žalobách a odsúdeniach v týchto oblastiach Bulharsko vytvorilo v nadväznosti na odporúčania Komisie päť spoločných vyšetrovacích tímov podriadených prokuratúre pri Najvyššom kasačnom súde. Tieto tímy vedú prokurátori a ich členmi sú policajní vyšetrovatelia, vyšetrujúci sudcovia a na účely zbierania informácií z oblasti finančnej trestnej činnosti sú tu aj zástupcovia Štátnej agentúry národnej bezpečnosti. Uvedených päť tímov sa bude zameriavať hlavne na vyšetrovanie prípadov organizovanej trestnej činnosti.[11] Ako reakciu na ďalšie odporúčania Komisie Bulharsko zamýšľa značne sprísniť právne predpisy o zabavení majetku získaného z trestnej činnosti a posilniť mandát komisie pre zabavenie majetku získaného z trestnej činnosti (CEPACA). Navrhnuté zmeny a doplnenia zahŕňajú najmä rozšírenie definície „príbuzné osoby“, ktorých majetok možno zabaviť, čím by uvedená komisia mala právo konať z úradnej moci, majetok by sa ocenil na základe jeho trhovej hodnoty a v prípadoch, v ktorých je podozrenie, že majetok bol nadobudnutý protizákonne, by sa dôkazné bremeno prenieslo na podozrivého. Zmeny a doplnenia právnych predpisov sa zameriavajú na zabavovanie majetku občianskymi súdmi, ktoré by nebolo viazané na osobitné rozhodnutie vydané v konkrétnom prípade trestného činu, ale bolo by podmienené počtom ostatných prvkov, ako je skutočnosť, či osoba nebola už v minulosti trestaná. Očakáva sa, že návrh bude predložený parlamentu v marci po skončení verejnej konzultácie. Od polovice roku 2009 Bulharsko zatklo niekoľko osôb a začalo vyšetrovanie v súvislosti so skupinami organizovaného zločinu. Počas toho istého obdobia boli podané dve žaloby v prípadoch s vysokou úrovňou verejného záujmu, jedna z vraždy a založenia organizovanej zločineckej skupiny a druhá za daňový únik. V druhom prípade došlo k zmrazeniu značného majetku[12]. Dňa 5. januára 2010 bol na ulici v Sofii zastrelený možný svedok v prípade organizovanej trestnej činnosti s vysokou úrovňou verejného záujmu. V prípadoch týkajúcich organizovanej trestnej činnosti, ktoré sa dostali na súd, bol od polovice roka 2009 zaznamenaný vo všeobecnosti len malý pokrok a z tohto obdobia nie sú známe žiadne rozsudky. Bulharsko zvažuje posilnenie právnej ochrany pred praním špinavých peňazí prostredníctvom zmien a doplnení zákona o notároch tak, aby sa zakázala hotovostná platba za prevody nehnuteľného majetku. Tieto zmeny a doplnenia sú v súčasnosti predmetom diskusií v parlamente. [1] Rozhodnutie Komisie 2006/929/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Bulharsku na účely osobitných referenčných kritérií v oblastiach reformy súdnictva a boja proti korupcii a organizovanému zločinu (Ú. v. EÚ L 354, 14.12.2006, s. 58). [2] Zmeny a doplnenia zväčšujú okruh dôkazov prípustných na súde a znižujú formálnosť súdnych konaní. Zahŕňajú prípustnosť takých dôkazov na súde, akými sú svedectvá členov policajného zboru, oficiálne dokumenty poskytnuté úradom OLAF (úrad Európskej komisie – Európsky úrad pre boj proti podvodom) a informácie získané prostredníctvom špeciálnych vyšetrovacích prostriedkov pred oficiálnym otvorením prípravného konania vo veci prípadu. Iné zmeny a doplnenia sa týkajú zjednodušenia postupu na obžalobu, možnosti pridelenia obhajcu obžalovanému na základe rozhodnutia súdu, uľahčenia vzájomného postupovania prípadov medzi jednotlivými súdnymi obvodmi a práva prokuratúry na napadnutie vrátenia prípadu súdom. Parlament počas druhého čítania 4. marca zamietol zavedenie možnosti pre vyšetrujúcich členov policajného zboru svedčiť pred súdom a diskusiu o možnosti pridelenia obhajcu obžalovanému na základe rozhodnutia súdu odložil. [3] Podľa návrhu zmien a doplnení trestného poriadku by sa zrýchlené konanie viac neuplatňovalo na prípady úkladnej vraždy, na trestné činy vykonané pod vplyvom drog alebo alkoholu, na trestné činy vykonané sudcom, prokurátorom alebo vyšetrujúcim orgánom alebo voči nim, na prípady únosov, obchodovania s ľuďmi, obchodovania s drogami alebo výroby a prechovávania drog. [4] Hlavné zmeny zahŕňajú presun zodpovednosti za hodnotenie sudcov vyšších súdov na ústrednú hodnotiacu komisiu Najvyššej súdnej rady, vytvorenie dvoch podkomisií pre sudcov a prokurátorov, požiadavku overiť 15 námatkovo vybraných spisov k prípadom, ktoré mal na starosti hodnotený kandidát. Okrem toho sa pri hodnotení budú zohľadňovať zistenia inšpektorátu a uložené sankcie. [5] Osem z deviatich odsudzujúcich rozsudkov bolo vynesených v prvej polovici roka 2009, posledný rozsudok bol vynesený v júli 2009. Nebola oznámená výška trestov ani to, či rozsudky boli vykonané. [6] V jednom konkrétnom prípade boli zaznamenané napríklad takéto dôvody pre neustále zdržania: obžalovaný sa nedostavil (trikrát), neprítomnosť obžalovaného pre chorobu a (dvakrát) sa nedostavili svedkovia. [7] Podľa návrhov môžu byť členovia Najvyššej súdnej rady, ktorí ohrozujú dobrú povesť súdnictva, trvalo vylúčení z pôsobenia v súdnictve. [8] V správe sa potvrdili podozrenia voči riaditeľovi súdu týkajúce sa konfliktu záujmov a nezrovnalosti týkajúce sa systému voľného prideľovania prípadov. [9] Kolevi v. Bulharsko (č. 1108/02), informácie nájdete na tejto webovej stránke: www.echr.coe.int/ECHR/homepage_en . [10] Podľa niektorých návrhov na zmenu a doplnenie zákona o verejnom obstarávaní sa nezákonné verejné súťaže nebudú viac anulovať, ale od verejného obstarávateľa sa bude vyžadovať zaplatenie zmluvnej pokuty vo výške 2 % hodnoty zmluvy. [11] Od polovice roku 2009 Bulharsko obmedzilo právomoci Štátnej agentúry národnej bezpečnosti. Hoci sú jej zástupcovia členmi nedávno založených spoločných tímov, zodpovednosť za vyšetrovanie prípadov organizovanej trestnej činnosti bola prevedená späť na ministerstvo vnútra. Na druhú stranu, Štátna agentúra národnej bezpečnosti bude, ako bolo oznámené, naďalej zodpovedať za zbieranie informácií v súvislosti s korupciou vysokopostavených osôb. Protikorupčná koordinačná štruktúra (AFCOS), ktorá spadala pod ministerstvo financií, je takisto opäť podriadená ministerstvu vnútra. [12] Bulharsko oznámilo, že od polovice roka 2009 bolo celkove podaných 29 žalôb v prípadoch týkajúcich sa organizovanej trestnej činnosti